b'\n_START_ARTICLE_\nKrvno-mo\xc5\xbeganska pregrada\n_START_PARAGRAPH_\nKrvno-mo\xc5\xbeg\xc3\xa1nska pregr\xc3\xa1da ali h\xc3\xa9matoencef\xc3\xa1lna bari\xc3\xaara je pregrada, ki \xc5\xa1\xc4\x8diti mo\xc5\xbegane pred molekulami iz krvnega obtoka, hkrati pa omogo\xc4\x8da esencialne presnovne procese v mo\xc5\xbeganih. Gre za nekak\xc5\xa1no selektivno pregrado med krvjo in mo\xc5\xbeganovino. Krvno-mo\xc5\xbegansko pregrado gradijo celice kapilarnih sten ter prilegajo\xc4\x8dih se celic astrocitov. Stene krvo\xc5\xbeilja v mo\xc5\xbeganih so zgrajene tako, da skorajda ne prepu\xc5\xa1\xc4\x8dajo nobene polarne molekule in tako polarne snovi ne morejo prehajati v mo\xc5\xbegane. Na ta na\xc4\x8din so mo\xc5\xbegani varovani pred morebitnimi povzro\xc4\x8ditelji bolezni, toksini in drugimi polarnimi snovmi v krvi. Spojine, kot so etanol, nikotin, LSD in heroin, prehajajo pregrado, ker izkazujejo lipidotopne lastnosti. Za hidrofilne molekule mora obstajati specifi\xc4\x8den prena\xc5\xa1alni sistem, da lahko prehajajo iz krvi v mo\xc5\xbegane. Pomembno je tudi dejstvo, da pregrada pri novorojencih \xc5\xa1e ni dokon\xc4\x8dno razvita; njena prepustnost se ustrezno zmanj\xc5\xa1a \xc5\xa1ele tekom razvoja dojen\xc4\x8dka._NEWLINE_Okvare krvno-mo\xc5\xbeganske pregrade so lahko posledica vnetja, motenj prekrvitve ali razli\xc4\x8dnih bolezenskih stanj.\n_START_SECTION_\nZgradba\n_START_PARAGRAPH_\nEndotelij obi\xc4\x8dajnih kapilar je fenestriran (preluknjan s porami) in omogo\xc4\x8da nemoten promet hranilnih snovi iz krvi v tkiva. Izjema je endotelij kapilar v ledvicah in osrednjem \xc5\xbeiv\xc4\x8devju, kjer so celice tesno druga ob drugi in tvorijo neprepusten endotelij. Med celicami endotelija, ki tvori krvno-mo\xc5\xbegansko pregrado, obstajajo tako imenovani tesni stiki._NEWLINE_Zunanjo stran endotelija obdajajo astrociti s svojimi izrastki, imenovanimi no\xc5\xbeice. Prav astrociti so odgovorni za indukcijo nastanka tesnih stikov med endotelijskimi celicami.'